A4-0229/98

Päätöslauselma komission valkoisesta kirjasta työaikadirektiivin ulkopuolisista toimialoista (KOM(97)0334 - C4-0434/97)

Euroopan parlamentti, joka

- ottaa huomioon komission 15. heinäkuuta 1997 esittämän valkoisen kirjan (KOM(97)0334 - C4-0434/97),

- ottaa huomioon EY:n perustamissopimuksen 118 a ja 118 b artiklan,

- ottaa huomioon Amsterdamin sopimuksen 137, 138 ja 139 artiklan,

- ottaa huomioon Euroopan neuvoston 18. lokakuuta 1961 hyväksymän Euroopan sosiaalisen peruskirjan 2 artiklan,

- ottaa huomioon 9. joulukuuta 1989 hyväksytyn työntekijöiden sosiaalisia perusoikeuksia koskevan yhteisön peruskirjan 7, 8 ja 9 artiklan,

- ottaa huomioon neuvoston direktiivin 89/391/ETY, annettu 12. kesäkuuta 1989, toimenpiteistä työntekijöiden turvallisuuden ja terveyden parantamisen edistämiseksi työssä ((EYVL L 183, 29.6.1989, s. 1.)),

- ottaa huomioon asetuksen 93/104/EY, annettu 23. marraskuuta 1993, tietyistä työajan järjestämistä koskevista seikoista ((EYVL L 307, 13.12.1993, s. 18.)),

- ottaa huomioon Euroopan yhteisöjen tuomioistuimen 12. marraskuuta 1996 antaman tuomion asiassa C-84/94 (Ison-Britannian ja Pohjois-Irlannin yhdistynyt kuningaskunta v. Euroopan unionin neuvosto) ((Kok. 1996, s. I-5755.)),

- ottaa huomioon komission 31. maaliskuuta 1998 hyväksymän kuulemisasiakirjan työaikadirektiivin ulkopuolisia toimialoja koskevasta eurooppalaisten työmarkkinaosapuolien kuulemisen toisesta vaiheesta,

- ottaa huomioon työllisyys- ja sosiaaliasiain valiokunnan mietinnön sekä liikenne- ja matkailuvaliokunnan ja kalatalousvaliokunnan lausunnot (A4-0229/98),

A. ottaa huomioon, että työaika vaikuttaa suoraan ja epäsuorasti työntekijöiden, asiakkaiden, kuluttajien, potilaitten ja tiellä liikkuvien turvallisuuteen ja terveyteen ja että perustamissopimuksen mukaan työntekijöiden turvallisuuden ja terveyden suojelu sekä kansanterveyden suojelu kuuluvat Euroopan yhteisön tavoitteisiin,

B. ottaa huomioon, että eräillä aloilla työturvallisuuden ja käyttöturvallisuuden välillä on voimakas yhteys ja molempien korkea taso on tae myös ympäristön suojelulle,

C. ottaa huomioon, että työaikaa voidaan käyttää sekä oikein että väärin oman kilpailukyvyn vahvistamiseen ja henkilöiden, yritysten, teollisuuden alojen ja jäsenvaltioiden kilpailun kiristämiseen ja että perustamissopimuksen mukaan kilpailun vääristymistä yhtenäismarkkinoilla on vältettävä ja torjuttava,

D. ottaa huomioon, että työmarkkinoilla, joilla päivittäiset, viikottaiset ja kuukausittaiset työajat tulevat yhä joustavammiksi, on erityisesti pidettävä kiinni työntekijöiden turvallisuuden ja terveyden suojelua koskevista standardisäännöistä,

E. ottaa huomioon, että harkittu työajan säätely voi auttaa luomaan ja säilyttämään työpaikkoja ja että epätarkoituksenmukaisella työajan säätelyllä voi olla vakavia kielteisiä vaikutuksia asianosaisten perhe- ja seuraelämään,

F. ottaa huomioon, että asetuksella 93/104/EY suljetaan eräät alat työajan yhteisen säätelyn ulkopuolelle; ottaa huomioon, että tällainen syrjintä ei perustu tieteellisiin tai yhteiskunnallisiin näkökohtiin vaan arveluttaviin poliittisiin ja taloudellisiin syihin,

G. ottaa huomioon, että noin 6 miljoonaa työntekijää on siten työaikadirektiivin ulkopuolella ja että vain pieni ryhmä työskentelee liikkuvissa ammateissa,

H. ottaa huomioon, että työajan säätely, mukaan luettuna valvonta ja pakotteet, eroaa suuresti jäsenvaltioittain ja aloittain,

I. ottaa huomioon, että työaika on merkittävä tekijä työntekijöiden työehdoissa ja että sillä on suuri merkitys työntekijöiden elämänlaadulle ja siksi työajan pitäisi olla näkyvästi esillä eurooppalaisessa sosiaalisessa vuoropuhelussa; ottaa huomioon, että yhteiset alakohtaiset komiteat eräillä direktiivin ulkopuolisilla toimialoilla ovat jo antaneet yksimielisiä lausuntoja ja että muut yhteiset alakohtaiset komiteat direktiivin ulkopuolisilla toimialoilla jatkavat neuvotteluja,

J. ottaa huomioon, että eurooppalaiset työmarkkinaosapuolet neuvottelevat vielä komission aloitteesta sekä puite-ehdotuksesta että monista alakohtaisista toimenpiteistä, jotka liittyvät työaikaan direktiivin ulkopuolisilla toimialoilla,

K. ottaa huomioon, että direktiivillä 93/104/EY pyritään suojelemaan työntekijöiden terveyttä ja turvallisuutta, ja että kalastusalan työpaikat kuuluvat vaarallisimpiin työpaikkoihin, sillä niissä sattuu eniten onnettomuuksia ja kuolemantapauksia;

1. Katsoo, että työajan suojelun on täysin koskettava kiinteässä asemapaikassa olevia työntekijöitä (arviolta 5 miljoonaa henkilöä) ja heidät on siten saatettava täysin direktiivin 93/104/EY piiriin;

2. Katsoo lisäksi, että työajan suojelun on täysin koskettava myös liikkuvia työntekijöitä ja heidät on siten saatettava niin hyvin kuin mahdollista direktiivin 93/104/EY piiriin, erityisesti sen osalta, mitä direktiivissä säädetään vuosilomista, yötyöntekijöiden terveystarkastuksista, lepoajoista ja vuosittaisesta työajasta; kaikkien direktiivin ulkopuolisten toimialojen liikkuvia työntekijöitä on suojattava tarvittaessa erityisillä säädöksillä, jotka voivat perustua myös työmarkkinaosapuolten väliseen sopimukseen ja joilla on tarjottava vähintään sama työturvallisuuden taso kuin alkuperäisellä direktiivillä, jotta siten turvattaisiin direktiivin 93/104/EY piiriin kuuluvien, alakohtaisten säädösten piiriin kuuluvien sekä erityisten alakohtaisten säädösten piiriin kuuluvien työntekijöiden välinen tasaveroinen kohtelu ja syrjimättömyys;

3. Katsoo, että erityispiirteet pitää ottaa riittävästi huomioon kyseisillä toimialoilla, varsinkin maantien tavaraliikenteen kuljettajien sellaisen työajan osalta, joka ei ole ajoaikaa, lentohenkilöstön päivittäisestä lepoajasta ja tauoista, junien henkilöstön työvuorolistoista, niiden työntekijöiden työstä, jotka eivät ole liikkuvia, mutta riippuvaisia junien aikatauluista, referenssijaksoista merellä tapahtuvassa työssä, kalastajien päivittäisestä lepoajasta ja koulutuksessa olevien lääkäreiden päivystyksestä;

4. Kehottaa eurooppalaisia työmarkkinaosapuolia, niiden toimiessa yhteisissä alakohtaisissa komiteoissa ja eurooppalaisessa sosiaalisessa vuoropuhelussa, sekä komissiota ja neuvostoa asettamaan etusijalle työntekijöiden terveyden ja turvallisuuden suojelun; kehottaa niitä ottamaan myös täysin huomioon kansanterveyden suojelun, erityisesti kun se koskee tiellä liikkuvia, sairaita ja hoitoa tarvitsevia;

5. On tyytyväinen siihen, että direktiivin ulkopuolisten alojen eräät yhteiset alakohtaiset komiteat ovat jo päässeet yksimielisyyteen useista työaikaa koskevista seikoista;

6. Pyytää komissiota ottamaan asianmukaisesti huomioon tämän päätöslauselman ja yhteisten alakohtaisten komiteoiden tekemät sopimukset; kehottaa komissiota esittämän 31. joulukuuta 1998 mennessä ehdotuksen direktiivin 93/104/EY tarkistamisesta ja tekemään direktiiviin perustuvia ehdotuksia alakohtaisista määräyksistä;

7. Muistuttaa komissiota liikennealan työ- ja toimintaturvallisuuden välisestä yhteydestä sekä työntekijöiden että matkustajien ja myös ympäristön kannalta;

8. Toivoo, että tieliikenteen sosiaalilainsäädännön yhdenmukaistamisesta annettua asetusta (ETY) N:o 3820/85 ((EYVL L 370, 31.12.1985, s. 1.)), jonka soveltamisala koskee koko ammattikuntaa, palkansaajia ja itsenäisiä ammatinharjoittajia, koko töissäoloaikaa sekä asianmukaisia terveys- ja työturvallisuusvaatimuksia, muutetaan; katsoo, että tämän muutoksen on vastattava ajo- ja työaikojen lyhentämistavoitetta;

9. Kehottaa asianosaisia osapuolia, työnantajia ja työntekijöiden edustajia, aloittamaan uudelleen neuvottelut, jotta päästään sopimukseen siitä, mitä vaikutuksia on kalastusalan sisällyttämisellä työaikadirektiiviin, ja pyytää komissiota edistämään tarkoituksenmukaisten elinten muodostamista, jotta näitä keskusteluja voidaan jatkaa;

10. Katsoo, että yhteisön määräyksiä työajasta tarvitaan myös kalastusalalla työskenteleville sen vuoksi, että jäsenvaltioiden lainsäädännöt eivät ole yhdenmukaisia ja yhtenäisiä ja työmarkkinaosapuolten välistä sopimusta ei ole;

11. Toteaa, että tulevien määräysten ei pidä huonontaa alueellisen tai paikallisen tason työehtosopimuksia, joita parhaillaan sovelletaan tietyissä jäsenvaltioissa ja jotka tarjoavat suuremman sosiaalisen turvan kuin komission valkoisessa kirjassa suunnitellut sopimukset;

12. Kehottaa Euroopan unionia luomaan itselleen tarvittavat keinot valvonnan vahvistamiseksi ja seuraamusten yhdenmukaistamiseksi, jotta voidaan tehokkaasti estää liian pitkien työaikojen soveltaminen;

13. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja eurooppalaisille työmarkkinaosapuolille.